**Ιωάννινα, τουριστικός οδηγός Ιωαννίνων**

Ο εθνικός δρυμός Βίκου - Αώου, τα επιβλητικά βουνά και τα πυκνά δάση, τα εντυπωσιακά φαράγγια και οι ορθοπλαγιές καθώς και οι γραφικές λίμνες και τα ποτάμια, τα σημαντικά μνημεία συνθέτουν ένα αρμονικό τοπίο στα Γιάννενα που έχουν αξιόλογη τουριστική υποδομή.

Διοικητικό, οικονομικό και συγκοινωνιακό κέντρο της Ηπείρου είναι τα Γιάννενα, πρωτεύουσα του νομού. Η θρυλική λίμνη Παμβώτιδα, η υψηλού επιπέδου πανεπιστημιακή κοινότητα, η αξιόλογη καλλιτεχνική και πνευματική δραστηριότητα, αλλά και τα εργαστήρια λαϊκής τέχνης, αργυροχρυσοχοϊας και ξυλογλυπτικής που αποτελούν δείγματα της μακραίωνης ιστορίας της συνθέτουν την εικόνα της πόλης των Ιωαννίνων.  
  
Επισκεφθείτε τον παραλίμνιο δρόμο, τη μαγευτική λίμνη των Ιωαννίνων Παμβώτιδα που είναι γνωστή και ως λίμνη της Κυρα-Φροσύνης, το πάρκο Λιθαρίτσια στο κέντρο της πόλης, το Γιαννιώτικο Σαλόνι, το τζαμί του Καλού Τσεσμέ στην πλατεία Λάμπρου Τζαβέλα, τον Τετράπλευρο Πύργο, την περιοχή Μάτσικα, τον Μόλο, το Ρολόι κοντά στο κτίριο του Διοικητηρίου της VIII Μεραρχίας, το κτίριο των παλαιών Μαγειρείων, τα κτίρια της εθνικής τράπεζας, του ταχυδρομείου, της νομαρχίας, της Καπλανείου Σχολής, το θέατρο της εταιρείας Ηπειρωτικών Σπουδών και απαραίτητα το γραφικό νησί. Δρομολόγια για το νησάκι των Ιωαννίνων σε τακτικά χρονικά διαστήματα εκτελούνται όλο το χρόνο.  
  
Ο εορτασμός των Θεοφανίων γίνεται κάθε χρόνο στη Λίμνη.